Sjakk-OL i pengekrise: Skylder millionbeløp
- Status er at når vi nå gjør opp regnskapet, viser det seg at vi ikke har nok penger til å betale alle regningene fullt ut, sier direktør for sjakk-OL Børge Robertsen til VG. - Vi hadde et veldig stramt budsjett, og vi kom dessverre ikke helt i mål, innrømmer han. Kreditorene, som hovedsakelig er lokale bedrifter, står nå i kø for å få tilbake pengene sine, men allerede forrige uke varslet Robertsen betalingsstopp. - I går sendte vi brev til alle kreditorene med tilbud om hvordan vi kan løse denne situasjonen. Dette er tilbud som vi mener er gode, når forholdene er tatt i betraktning. Det var Nordlys som først omtalte saken.Hvor mye penger arrangøren skylder, har ikke Robertsen oversikt over: - Det gjenstår litt før vi har det totale bildet, men jeg kan bekrefte at det er snakk om et millionbeløp. - Hovedårsakene til at arrangementet ikke havner i balanse, er rekordpåmelding, hotellutlegg for folk som ikke dukket opp, og etterpåmeldingen av lag som FIDE påla oss som arrangør.Budsjettet hadde små marginer og lite rom for uforutsette kostnader. Nå håper han at kreditorene vil godta det tilbudet som arrangøren sendte i går, slik at saken ikke går videre til en eventuell konkursbegjæring. Nøyaktiv hva tilbudene går på, vil ikke Robertsen røpe. - Jeg vil ikke gå ut med noen detaljer, for vi ønsker at de det gjelder skal få mulighet til å sette seg inn i innholdet selv først. - Først og fremst forstår jeg at ingen vil tape penger, og jeg beklager situasjonen som har oppstått. Vi tilbyr en høy prosent av det utestående beløpet. Målet er at alle skal kunne få dekke sine kostnader, og at det hovedsakelig blir snakk om reduksjon av fortjeneste, forklarer han overfor VG.
Sjakk-OL gikk på en budsjettsmell. Nå klarer ikke arrangøren å gjøre opp for seg.